
NO POR CONDENA POLISNAN 
PA TIRA MATA PASOBRA 
A DEFENDE NAN MES 


COMBERSANDO CU DIFERENTE FRUTERIA 


CALIDAD Y PRIJS DI 
PRODUCTONAN CU A 
YEGA NO TA MESUN 
CALIDAD CU COLOMBIA 


PRODUCTO TURISTICO 
ARUBA PASANDO DEN 
SITUACION DELICADO 


LUENNE GOMEZ-PIIETERS (DIMP) 


SOLAMENTE COMERCIANTENAN 
REGISTRA LO CONOCE 
DERECHO DI DEDUCCION 
DI BBO NA FRONTERA 

T 
abatin hopi expectativa pa apertu- 
ra di frontera cu Venezuela. Hopi 
hende tabata exigi pa habri esun marí- 
timo mas lihe posibel pa Aruba por 
haya productonan barata. Sin embar- 
go desde cierre di frontera cuatro aña 
pasa awo, ta hopi cos a cambia. 
Henter 
e 
situacion 
reinante 
na 
Venezuela unda den cierto area tin 
escasez di material y di otro banda 
Venezuela a practicamente dolarisa. 


Por ehempel tin diferente punto cu 
tanto e ciudadano y doño di frute- 
rianan a sinti. Pa cuminsa e prijs no 
tabata asina atractivo, of por ehempel 
e consumidor no a sinti esaki mucha. 
A sinti cu tin un discrepancia entre e 
importador y consumidor, papiando 
di e prijs. E miedo ta cu por ehempel 
supermercadonan Chines lo no trece 
un cambio significativo den prijsnan. 


Un ciudadano a comenta na AWEMainta 
cu el a caba di yega di un biahe for di 
Venezuela y e prijsnan cu el a exper- 
encia aya bou, cu e margen di ganashi 
pa e comerciante aya, toch ta bon. 
Naturalmente ora di cumpra den 
volumen grandi, e comerciante di Aruba 
lo mester haya su descuento tambe. Y 
aki ta caminda cu e lo por afecta e prijs 
final na Aruba toch atractivo. 
Di otro banda, principalmente e fruteri- 
anan ta sinti cu e productonan manda 
Aruba no ta di primera calidad. Nan 
ta haci un comparacion di loke nan ta 
custumbra cu ne of loke ta haya for di 
Colombia y Santo Domingo. Esta cu a 
manda producto di calidad menor pero 
na prijs di esun di calidad. 


Kisas lo mester mira e desaroyo den 
e proximo cargamentonan di fruta y 


berdura cu yega for di Venezuela, pa 
constata si lo tin cambio den e calidad 
y prijs, compara cu loke nos conoce 
di antes di Venezuela y e temporada 
despues di cierre. 


Un cos no por descarta. Lo bini un 
competencia fuerte pasobra na e 
momentonan aki e importador y 
comerciantenan chikito cu ta trece di 
Colombia, lo purba nan suerte for di 
e mercado di Venezuela. Pero esun di 
Colombia lo no kier perde e mercado di 
Aruba, unda cu semanalmente tin tres 


container di fruta y berdura ta yega. 


E competencia entre e proveedornan di 
Colombiano y Venezolano lo por trece 
un oferta grandi di fruta y berdura cu 
lo satura e mercado di importacion. Na 
momento cu tin demasiado mercancia, 
e prijsnan lo por baha. Lo por sinti esaki 
denter di algun luna. 
Aworaki no ta cobra impuesto na 
momento cu fruta y berdura drenta. 
Entrante prome di juli lo por tin cambio 
den esaki si BBO na frontera drenta na 
vigor. 


Combersando cu diferente fruteria 


Calidad y prijs di productonan cu a 
yega no ta mesun calidad cu Colombia 

M 
as cu trinta polis y otro interesadonan a yena practica- 
mente tres sala di Corte pa sigui e caso penal contra 
Jerrick Boekhoudt y Nelson Sanchez. E dos polisnan cu riba 
28 di september, 2020 a los tironan fatal contra Wilson Ber- 
mudez na su cas na Sero Pita. 
Despues di un ora y mey di tratamento Hues a dicidi di tuma 
un pauze pa despues informa mesora su decision. 


Nan tabata dos di e cuatro polisnan cu riba e fecha menciona 
a bay pa un problema na un cas na Sero Pita. Un adres conoci 
pa Polis, ya cu e homber ta un persona agresivo, ta bebe y 
discuti cu famia. E dia en cuestion esey tabata e caso atrobe. 


Aunke cu na yegada e no tabata agresivo, esaki a cambia ora 
cu na momento di su detencion a nengue di bisti un flanel, 
ya cu e tabata lomba sunu. El a sconde den camber unda el 
a kibra un botter y bay riba e polisnan cu e boter kibra, pa 
cual nan mester a sconde. Boekhoudt sin embargo tabata 
hopi cerca di dje y a saca arma pa los tiro, for di momento 
cu el a saca e pistol di e houder. Tironan cu a resulta fatal. 


Ministerio Publico ta haya e delito proba pero a pidi pa exon- 
eranan di persecucion legal pa esaki. 
Hues despues di a evalua loke OM y defensa a trece dilanti 
cu no por conclui otro cu ta papia di defensa propio, a yega 
na e mesun conclusion. E delito ta proba. Den cierto sentido 


e mesun polisnan a provoca e homber kende tabata trankil 
pero a nenga di lague bisti un shirt y despues a kibra porta di 
camber unda el a bay sconde, sin papia cu ne prome. Pero e 
situacion cu a surgi despues cu Bermudez a bay cu un boter 
kibra den man, a causa cu e polis(nan) mester a defende nan 
mes. Esey ta pone corte conclui cu nan no ta culpabel. 


L 
andsrecherche a recientemente detene un ex-trahador 
di DIMP (Belastingdienst) relaciona cu un investiga- 
cion penal cu el a posiblemente tuma placa bao mesa en 
cambio pa adelanta un cantidad di aangifte di belasting. 
E sospechoso aki a wordo poni den detencion preventivo. 
E investigacion ta andando. 
Ayera mester a trata tambe den Corte caso di un empleado 
di DIMP cu a comete malversacion di casi un miyon florin. 
Pero a pospone pa tempo indefini. 


No por condena polisnan pa tira 
mata pasobra a defende nan mes 


Ex-trahador di 
DIMP deteni 


Diabierna, 9 Juni 2023 
LOCAL 
4 
AWEMainta 


T 
urismo pa di tantismo bes, a bira a salbabida di econo- 
mia di Aruba caminda despues di e crisis di pandemia, 
turismo a recuperacion riba un ritmo cu poco pais den Ca- 
ribe a conoce. 


Un recuperacion cu poco poco a cuminsa stabilisa tambe e 
sector economico y sin duda e sector turistico ta e sector cu 
mas a progresa despues di e pandemia. 


Sinembargo den e proceso di recuperacion aki, un parti 
esencial a bay atras caminda e calidad di e producto turis- 
tico cu yama Aruba, a wordo neglisha formalmente, algo cu 
ta bisto practicamente tur caminda. 


E isla ta sushi, sigur despues di algun luna di awasero formal 
por mira yerba tur caminda, edificionan bandona y decai y 
un centro di Oranjestad y San Nicolas, cu no ta pasando den 
nan miho momento. 


Sitionan cu ta den bista di turistanan ta colma di sushedad, 
caminda ta notabel cu medidanan tuma pa elimina plastic y 
baki di cuminda plastico, ta ser mira banda di caminda, cual 
ta algo serio y cu ta mustra cu tin ciudadanonan cu no ta 
consciente di e daño cu nan ta ocasionando na e producto 
aki. 


Ta bisto cu gobierno tambe ta preocupa pero pa falta di 
fondo pa cubri gasto di mantencion di e producto turistico 
aki, ta pone cu mester ta preocupa cu e desaroyo aki lo por 
tin consecuencia serio pa turistanan cu kier bishita e isla. 


A anuncia algun siman atras cu APA lo tuma e ex edificio di 
DOW over, cual ta presentando un bista sushi y stinki den 
bista di turistanan cu ta yega cu crucero pero ainda no ta 
mustra cu dentro di poco tempo, lo cuminsa cu e proceso di 
renobacion di e edificio aki. 
Ta conoci tambe cu door di menos placa presupuesta, DOW 
a manda varios compania cu tabata encarga cu tene varios 
sitio limpi cu consecuencia cu sushi ta acumulando na 
sitionan cu ta den bista di bishitantenan. 


Tin algun beach publico caminda henter e infrastructura a 
bay atras pa falta di mantencion y no ta yuda cu tin hendenan 
local cu ta laga e sitionan aki sushi, cual ta keda para eynan 
pa simannan largo. 


Otro situacion serio ta cu ainda gobierno no a soluciona e 
asunto di planta di purificacion di awa di riool di Bubali y 
ainda e situacion cu holo stinki ta sigui den cierto area di 
hotelnan na Palm Beach. 


Gobierno no tin placa y e solucion cu a dicidi di busca pa 
esaki tampoco ta avansando y e awa putri aki cu ta sali bay 
lama, ta birando un peliger grandi pa turismo y hendenan 
local. 


Sitionan rond di e isla cu turistanan ta bishita na costa 
noord y pariba, tambe ta den mal estado ya cu nan tampoco 
ta wordo atendi y tene limpi y e acumulacion di sushi ta 
birando serio. 


ATA a bin ta yudando gobierno cu algun proyecto principal- 
mente na Baby Beach cu sin duda ta conociendo un cambio 
pero e deterioro di e producto turistico Aruba, no ta pasando 
den su miho momento bou di gabinete Wever Croes II. 


Producto turistico Aruba 
pasando den situacion delicado 

SUNDAY BRUNCH 


D 
epartamento di Impuesto a bin ta informa hunto cu Prome Minister y 
Minister di finansa tocante e cambio di e landsverordening BBO cu lo 
drenta na vigor entrante prome di juli 2023.Segun director di DIMP, Lu- 
enne Gomez-Pieters, durante un rueda di prensa hunto cu Prome Minis- 
ter, Evelyn Wever-Croes diaranson, BBO ta e impuesto di declaracion cu a 
drenta na vigor ya caba desde prome di januari 2007. Tin basta aña caba 
ta custuma cu e sistema cu nos conoce di BBO. 
E ta un cobransa di impuesto riba volumen di benta di empresario. 


Empresario ta paga BBO, BAVP y BAZV riba volumen di benta di producto 
y servicio di su negoshi. Esaki por trece un estimulo fiscal naturalmente pa 
importa producto directamente di afo. Estimulo ta bira mas fuerte ora cu e 
tarifa di BBO, BAVP y BAZV bira mas halto principalmente debi n’e aspec- 
tonan fiscal di e sistema actual, cual ta un sistema cumulativo. 


E motibo di importacion di un producto, mester ta primordialmente basa 
riba motibonan comercial, esta e prijs y no riba estimulo fiscal, manera cu 
t’e caso actualmente. Esaki ta algo cu comercio mes a señala, como un 
disturbio di e mercado actual cu tin aki na Aruba. 
Pa elimina e estimulo fiscal pa importa producto directamente di afo, ta 
deseabel pa cuminsa cobra e BBO riba importacion di producto entrante 
prome di juli 2023. 


Luenne Gomez-Piieters (DIMP) 


Solamente comerciantenan registra lo conoce 
derecho di deduccion di BBO na frontera 


E cambio aki tin specificamente como meta, 
tambe gremio a subraya esaki, ta pa proteha e 
mercado local, Level Playing Field y pa reduci 
e efectonan desfaborabel riba economia 
informal, manera falta di cumplimento riba 
pago di BBO y evasion fiscal, manera hopi 
biaha ta tende e gremionan ta menciona. Esaki 
ta bay man den man cu e derecho di recuper- 
acion di BBO cu a wordo paga na momento di 
importacion di mercancia comercial. E no ta 
un extra schakel y ta duna si un derecho di 
recuperacion. 


Cobransa di BBO na frontera no lo causa un 
costo adicional pa supermercado cu ta bende 
producto di consumo. Por a mira ehempel 
manera lechi, pampers, wipes, cornflakes, 
koffie, sucu, etc. y tambe e industria di paña, 
articulo di cas, construccion, herment, palo, 
piedra, cement, etc. 


Esaki pasobra e invoerrechten ta baha, pero 
e sistematica di BBO na frontera ta duna un 
derecho di 100% di e peso di impuesto paga 
na frontera. 


BBO ta un pago delanta compara cu e situacion 
actual unda cu cobransa di e BBO ta sosode 
na final. Pago na frontera conoce un derecho 
di deduccion pa tur producto comercial cu 
ta destina di wordo rebendi. E derecho aki ta 
conta solamente pa empresarionan registra pa 
BBO na Departamento di Impuesto. Cu esaki 
ta atende cu e non-compliance riba tereno di 
BBO. Si un comerciante no ta registra, no tin 
un derecho pa deduccion. 

F 
raccionnan di MEP-RAIZ den Parlamento 
atrobe ta purba yuda gobierno sconde e 
berdad tras di un otro pakete di medida y pa 
no laga e bos di pueblo resona. Esey ta bis- 
to den e manera cu a yama un reunion por- 
ta cera, solamente entre comision financie- 
ro economico cu gremio pa diabierna mainta. 
Den e formato ey no ta duna publico oportun- 
idad di scucha e argumento di diferente aso- 
ciacionnan. Asina e lider di oposicion, mr. Mike 
Eman a expresa. 


Esaki ta a pesar cu, for di luna pasa, AVP a 
haci un peticion pa bin cu un reunion habri 
(Openbare Bijeenkomst) riba e tema di BBO 
na frontera pa laga gremio y sector trece 
nan punto dilanti. Eman: “E motibo di haci 
un reunion porta cera pa publico ta pa sigui 
purba sconde e berdad. Gañamento atrobe. 
Pueblo mes mester por scucha den un reunion 
publico con devastador e ley aki lo ta.” 


Mr. Mike Eman ta yega na e conclusion cu gobi- 
erno no ta dunando atencion na e gravedad 
di e situacion cu Aruba ta aden. Conseho di 
Raad van Advies den 20 punto ta papia con e 
BBO aki lo afecta e costo di bida, prijs di tur 
loke consumidor ta adkiri, e clima di inversion, 
costo di haci negoshi pasobra tin cu fia placa 
pa paga e BBO adelanta y turismo pasobra 
hotelnan lo pensa dos biaha prome cu haci 
remodelacion si mester bay paga pa tur mate- 
rial y mueble cu nan importa. 


“Gobierno no ta realisa kico e ta haciendo,” 
asina e lider di AVP a expresa. “Gobierno kier 
bulldoze e ley aki y AVP a pidi pa henter pueblo 
scucha kico gremio tin di bisa y asina tur 
hende sa con e lo afecta nan tambe. Fraccion 
di AVP tin basta tempo caba ta alerta pa 
consecuencia di e BBO di 7% na frontera riba 
tur e BBO caba cu pueblo ta pagando. Eman ta 
convenci cu Gabinete Wever-Croes ta atende 
tur asunto di nos pais di e mesun manera: sin 
wak consecuencia. Ta djis wak cuanto placa 
nan por trece aden, sin pensa riba e impacto 


Lider di AVP, mr. Mike Eman: 


Coalicion ta yama reunion porta cera pa 
yuda gobierno sconde e berdad pa pueblo 


cu lo tin riba pobresa, enseñanza, calidad di bida, nos grandinan y nos 
hobennan. 


Otro ehempel di e maneho destructivo aki ta e impasse cu tin cu SABA y 
con ta afectando e personal di enfermeria y nos grandinan. Mescos a kita 
di SKOA y obliga e scolnan hisa schoolgeld, paga e werksternan menos y 
hasta tin scol cu mester cera, manera ta e caso di John Wesley College. “Si 
bo mira, tur e conflictonan cu gobierno tin cu sindicato y comercio ta bin 
door di e actitud ey,” Eman a splica. 


E lider di oposicion, mr. Mike Eman a priminti di lo keda bataya pasobra no 
lo permiti pa Gabinete Wever-Croes sigui perhudica Aruba di e forma aki y 
mañan lo habri reunion cu punto di ordo. 

June 9 – June 12 


*Valid on retail sales of retail products only. Discount taken off of our list price. Sale pricing or other offers that result in greater savings will supersede this offer. Must 
surrender coupon at time of redemption. Cash value: 1/100 of 1¢. Offer excludes previous purchases, gift cards, Multi-Purpose primers, Peel & Stick Paint Samples, 
Sketch Pad® Dry Erase Coating, ladders, spray equipment and accessories. Other exclusions may apply, see store for details. Valid at US/Caribbean/Puerto Rico Sher- 
win-William retail paint stores only.. We reserve the right to accept, refuse, or limit the use of any coupon. Offer valid 06/9/2023- 06/12/2023. 


Your neighborhood Sherwin-Williams 
store is right around the corner. 


PAINTS & STAINS 
40% 
OFF 
* 


Plus 30% off Supplies 


Sale prices starting at ƒ52.72 


P 
rome Minister Evelyn Wever Croes den su 
ultimo conferencia di prensa a splica un 
biaha mas cu debi na introduccion di e BBO 
na frontera, ta introduci algun compensacion 
den e area di invoerrechten. 


E mandatario a sigui splica cu tin paga 
derecho di importacion riba algun alimento 
como tambe fruta y berdura frozen, salmou, 
tunafish, etc., cu lo conoce adaptacion y 
tambe den e derecho di importacion riba auto 
lo baha drasticamente. 


E mandatario a comenta cu tin tres tarifa di 
importacion riba auto, pero esun na 40%, 
cual ta di balor di entre 20 y 30 mil florin lo 
baha na 32% y tur auto riba 30 mil florin cu 
awo ta na 50% ta bay baha na 32%. Cu esaki 
auto na Aruba lo bira considerablemente mas 
barata. 


Tin varios otro ehempel, segun Wever-Croes, 
manera hasta instrumento musical y producto 
cu ta uza, sea den cushina, producto pa baño, 
articulo higienico, material educativo y mas. 
Asina tin mas ehempel cu e derecho di impor- 
tacion lo baha, cual gobierno ta traha riba 
dje, pa por comunica mas cu comunidad pa 
tur hende sa kico lo baha. Esey t’e compen- 
sacionnan cu lo duna. Lo bin cu esaki pasobra 
tin e debe pa paga, mester genera entrada 
pa por paga esaki y e extra entrada, ora cu a 
scoge, a scoge esun cu ta causa menos infla- 
cion, den e caso aki BBO na frontera. E ta 
ehempel tambe cu gremio a propone. 


Por a scucha hopi critica cu cos ta caro 
na Aruba. Gobierno ta wak esey tambe. Ta 
importa tur cos na Aruba, entre otro inflacion 
di e otro paisnan tambe. Si nos ta importa 
producto fo’i Merca, nos ta importa nan infla- 
cion tambe. Asina mes e inflacion na Aruba ta 
mas abao cu n’e paisnan den e region, pasobra 
a tuma cierto decisionnan pa tene e inflacion 
mas abao. 


Pa baha e inflacion ainda mas a tuma algun 
otro paso. Por ehempel ta importa fruta y 


Debi na reduccion di tarifa di importacion 


Prijs di diferente producto mester por baha 


berdura di Venezuela y otro material tambe. A pidi minister di Energia 
Glenbert Croes pa sigui traha riba reduccion di e tarifa di awa y coriente 
pa busca gasolin na prijs mas barata, pasobra esey tambe ta yuda baha e 
inflacion. A pidi minister Geoffrey Wever pa percura pa mas control tuma 
luga pa evita e abusonan cu ta tuma luga cu prijs. 


E mandatario ta kere cu pueblo di su banda tambe por haci algo, door di 
haci uzo di e app cu tin y cu ta yuda den control di prijsnan. Tin e macutu 
di compra cu ta publica regularmente, unda funcionarionan ta haci un 
comparacion di prijs na diferente supermercado. Ta haci esaki regular- 
mente, na algun supermercado. Ta publica un lista di mas o menos 30 
producto y ta haci comparacion di prijs na dies supermercado. 


Por download e app aki y abo mes por haci uzo di dje y compara prijs 
prome cu cumpra cos. 

Y 
a caba algun dia pasa, Minister di Finansa, mr. Xiomara 
Maduro, hunto cu director di Departamento di Impues- 
to, Luenne Gomez-Pieters y director di Departamento di Ad- 
uana Roderick Croes, a duna un splicacion pa loke ta trata e 
BBO na frontera cu lo drenta na vigor dia prome di juli prox- 
imo y tambe e simplificacion di e tarifa di exportacion. 


Prome Minister, mr. Evelyn Wever-Croes durante un confer- 
encia di prensa diaranson mainta, a duna di conoce cu pa 
compronde miho e situacion cu Aruba ta aden y pakico 
a conduci na BBO na Frontera, mester dal algun paso 
atras, bayendo bek algun aña. Na 2017, a cuminsa traha 
incansablemente pa mehora e situacion financiero di Aruba. 
Na 2019 a mira cu por a yega na un surplus chikito. 


Pakico a haci esey? Tabata sa e momento ey cu ta bay yega 
e momento cu tin di bay paga e debe di 2 mil miyon florin cu 
a wordo causa durante di e gabinetenan Eman I y II. 
Tabata preparando pa e momento ey. Sinembargo na 2020, 
pandemia a bati na porta y a hinca e isla den un debe 
adicional di 900 miyon florin. Tabatin mester pa scapa bida 
di hende, pa yuda sector comercial y priva cu e trahadonan, 
yuda esunnan cu a perde trabao, etc. 
Aworaki, cu e pandemia tra’i lomba, tin cu prepara pa paga 
e debe di e 2 mil miyon di e gobierno anterior y 900 miyon 
di COVID. 


P’esey aña pasa na augustus, mester a tuma un decision. 
Riba mesa tabatin un proposicion pa bin cu un BTW cu 
inicialmente lo tabata un porcentahe di entre 6 y 18%, y 
despues a cambie di 6 pa 14 porciento. E preocupacion 
vocifera p’e gremionan y tambe den comunidad, tabata e 
efecto di inflacion cu e BTW lo a bin cu ne, net e momento ey 
cu tabatin e guera di Ukrania. 
E calculacionnan a indica cu e BTW aki cu lo por genera 
70 miyon florin cual ta necesario pa paga e debenan, por a 
causa un inflacion di casi 9.9%. 
N’e momento ey a busca un otro alternativa door di e infla- 
cion aki y a dicidi cu aumenta e BBO cu 1%, cual tambe 
ta trece 70 miyon aden, lo genera menos inflacion, cual ta 
1.4%. Esey tabata algo hopi mas atractivo. 


N’e momento ey tambe e gremionan sindical y e gremionan 
comercial, hunto a presenta un rapport cu nan a yama Level 


Playing Field, dia 25 di october di 2022. 
E rapport aki Level Playing Field, den esaki entre otro, a pidi 
pa bin cu un BBO na frontera, mirando cu esaki ta un belas- 
ting mas husto, ta crea un Level Playing Field entre e comer- 
ciantenan local y esunnan cu ta importa. 


Por a mira cu segun recomendacion number 1 tabata pa 
bin cu e BBO na frontera y riba pagina 8 di e rapport, por 
lesa tur nan recomendacionnan dicon mester bin cu BBO na 
frontera. 
Si en caso ta cuestiona kendenan t’esunnan cu a firma e 
rapport aki di Level Playing Field, por mira cu ta un combi- 
nacion di gremio comercial, gremio sindical. Por mira entre 
otro Camara di Comercio, AHATA, ATIA, CUA y San Nicolas 
Business Association. 
Di gremio sindical por mira SEPPA, SPA, STT, SIMAR y VWI. 
A base di esaki a sigui e mayoria di e recomendacionnan pa 
por yega na e proposicion di BBO na frontera. A bay haci 
calculacion di inflacion, cual t’e motibo principal. 
E BBO na frontera lo genera un inflacion di 0.7%. 


Si compara henter e scenario por mira cu e BTW lo a trece 
un inflacion te cu 9.9%. E BBO di 1% lo ta 1.4% di inflacion, 
BBO na frontera ta 0.7% di inflacion. Pues e ora a scoge 
p’esun di mas abao. 


E timing n’e momento aki ta yuda. Manera cu por a mira 
den e rapport di IMF, publicacion e siman aki, e inflacion ta 
bahando na Aruba. 


Aña pasa a calcula cu lo tin un inflacion di 5.5% y awo ta 
cambia e pronostico y ta yega te na 3.2%. 


Esaki lo duna alivio, pasobra esey ta loke ta importante, 
segun Prome Minister. 


Sinembargo, mirando cu toch ta tene cuenta cu e cambio aki 
di BBO na frontera lo por causa e inflacion di 0.7%, a tuma 
e decision cu lo bin cu compensacion tambe. 


Esey a bin ta haci desde e prome dia den gobernacion, cu 
decision asina semper ta bin cu un compensacion. E biaha 
aki e compensacionnan ta den e area di derecho di importa- 
cion (invoerrechten). 


Segun Prome Minister 


Tanto gremio comercial y sindical 
a pidi pa un BBO na frontera 

M 
inister Presidente Evelyn Wever Croes un biaha mas ta 
presenta un caracteristica cu el a bin ta demostrando 
como politico, caminda e no ta papia berdad y ta troce cos- 
nan den otro pa asina e hustifica asuntonan cu e no por hus- 
tifica. 


Recientemente segun Premier Wever Croes, e no ta 
compronde gremionan comercial cu a bin ta mustrando 
insistentemente cu introduccion di BBO na frontera, no por 
tuma luga si no tin claridad riba esaki, ya cu e lo por tin 
consecuencianan grandi pa e poder di compra di ciudada- 
nonan. 


Mustrando un carta cu gremionan comercial lo a firma na 
luna di October di 2022 pero cu no tabatin nada di haber cu 
introduccion di e ley menciona, gobierno a bira tuma e carta 
aki pa awor inclui esaki den un rapport pa hustifica intro- 
duccion di e BBO na frontera pa dia prome di Juli venidero. 


Ta for di prome di Juni 2023 e ley aki mester a drenta na 
vigor segun palabracion cu aparentemente Prome Minister 
lo tin cu Secretario di Estado van Huffelen pero pa dife- 
rente motibo esaki no a tuma luga, entre otro pa motibo cu 
a manda concepto di e ley pa Raad van Advies mucho laat. 


Varios gremio a reacciona riba e declaracion di Prome 
Minister informando cu loke el a bisa no ta cuadra cu berdad 


ya cu ningun momento gremionan comercial a anuncia cu 
nan ta sostene e BBO na frontera. 


AHATA por ehempel a mustra riba rednan social cu comercio 
lo sostene e ley di BTW si esaki ta di un solo tarifa y no di 
14%, na mes momento mustrando cu comercio no ta contra 
BBO na frontera pero cu e ‘aftrek’ cu gobierno ta papia di 
dje, mester conta pa tur. 


Na mes momento AHATA a mustra cu ningun momento el 
a firma e rapport di ‘level playing field’ na luna di October 
ultimo pero cu a firma un carta cu ta inclui den e rapport. 
Ta net e carta aki Prome Minister a uza pa haci comosifuera 
gremionan comercial ta sostene introduccion di BBO na 
frontera loke ningun momento ta e caso. 


E forma di procede aki di Prome Minister Wever Croes, no 
ta ningun sorpresa, ya cu den su carera politico e ta conoci 
pa haci esaki, caminda hasta henter un pueblo el a priminti 
di drecha e situacion financiero di e pais, SIN cu su gobi- 
erno lo tuma medida pero ya caba ta bay cumpli 6 aña cu su 
dos gobiernonan a bin ta haciendo esey, esta di impone un 
medida tras di otro contra pueblo. 


No solamente e lider di MEP a ‘baila’ votadonan, su persona 
a firma cantidad di acuerdo cu Hulanda sin cu a informa 
Parlamento di esakinan y tampoco a cumpli cu e palabra- 
cionnan aki. 


El firma e acuerdo di recorte den e sector di salud pero a 
pretende cu esey no ta e caso, mescos cu e recorte sala- 
rial di trahadonan publico di 12.7% caminda el bisa sindica- 
tonan cu ta Hulanda a exigi esey pa despues ex secretario di 
estado Raymond Knops bin dilanti y confirma cu e recorte di 
salario di trahadonan publico, tabata idea di Prome Minister 
Evelyn Wever Croes. 


Den e acuerdo di gobernacion firma cu lider RAIZ y Vice 
Prome Minister Ursell Arends, tambe e lider di MEP a firma e 
acuerdo na San Nicolas caminda ta poni cu gabinete Wever 
Croes II mester cumpli cu tur palabracion cu tin firma cu 
Hulanda, pa colmo acuerdonan cu Evelyn mes a firma pero 
cu na final di dia, tampoco el a cumpli cu nan. 


Pues cu awor tin e situacion aki cu gremionan comercial, no 
ta algo nobo pero simplemente un politico cu ta mira den no 
papia berdad, su caminda pa exito! 


Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


ANALISIS 


Minister Presidente no ta sincero 


Gremionan comercial no ta di acuerdo cu BBO na frontera 

M 
inister di Husticia y Asuntonan Social sr. 
Rocco Tjon, a reacciona breve riba po- 
nencianan di Sindicato di Polis di Aruba (SPA), 
kende a bisa cu e bulletproof vestnan lo ta di 
un calidad inferior. 


Pa trece claridad na e ponencia aki, e berdad 
ta cu Ministerio di Husticia y Asuntonan Social 
a aproba e compra di e vestnan aki, sinem- 
bargo, e escogencia a wordo haci door di Alto 
Mando di Polis y e escogencia di Alto Mando 
di Polis a wordo aproba pa Sindicato di Polis. 
Riba e carta adhunto, por wak cu dia 6 di Mei, 
Sr. Rodney Solognier, kende ta presidente di 
SPA a firma e carta aki, riba cual e ta aproba 
e escogencia di Cuerpo Policial. 


Como Ministerio encarga cu e cartera di 
Husticia, e ta nos deber pa tuma nota tocante 
e escogencianan cu ta wordo haci, y si esaki 
en berdad ta esun corecto. Den e caso specifi- 
camente di e bulletproof vestnan cu a wordo 
cumpra, e ta sumamente importante pa 
percura cu esakinan ta cumpli cu cierto cali- 
dadnan. Riba e carta adhunto, por wak cu e 
compania cu a provee e vestnan aki, ta para 
tras di e calidad, y tambe por wak cu e vestnan 
ta cumpli cu tur e rekisitonan y normanan 
internacional, pa loke ta provee e proteccion 
na nos Agentenan Policial. 


Adicionalmente, por wak un otro carta di un 
instituto independiente di Merca, e National 
Institute of Justice, den cual nan tambe ta 
mustra cu e vestnan a wordo getest, pues e 
vestnan aki a haya e “keurmerk” di e instituto 
aki, kende ta para tras di e garantia. Banda 
di esaki, e ta importante pa splica cu e insti- 


Minister Rocco Tjon: 


Propio presidente di SPA a firma y a 
bay di acuerdo pa cu e bulletproof vest 


tuto aki no ta in un instituto cualkiera, e instituto aki ta afilia na e US 
Department of Justice, pues e proceso aki ta uno cu a wordo encamina 
transparentemente y ta importante pa indica cu e vestnan aki ta cumpli cu 
tur e rekisitonan pa proteha nos Agentenan Policial. 

E 
ntrante dialuna 12 di juni 2023 
lo inicia trabounan di manten- 
cion di e brug di Green Corridor na 
Spaans Lagoen den su di dos fase. 


Fase 2: Pa dos siman lo cera e 
lane banda pafo pa trafico di 
San Nicolas den direccion di 
Oranjestad for di 7’or di anochi pa 
7’or di mainta. 


E desviacion lo ser indica cu borchi 
y baricada di trafico. 


DOW y KPA ta pidi pueblo di Aruba, 
tur automobilista y habitantenan 
pa tene cuenta cu e desviacion aki 
y e inconveniencia cu lo por surgi 
pa cual nos ta pidi nos disculpa 
y ta gradici pa e comprension y 
cooperacion. 


Trabounan di mantencion di brug di Green Corridor fase dos 

A 
ruba Tourism Authority (A.T.A.) a cul- 
mina un bishita exitoso na New York e 
siman aki, unda a pone enfoke riba e topi- 
co di ‘Vacation Rentals’ / ‘Short term rent- 
als’. 


Ronella Croes, CEO di A.T.A. y Dyane 
Vis-Escalona, Business Manager di A.T.A. 
a reuni cu entre otro Tim Rosolio kende ta 
Vice Presidente di Vacation Rental Partner 
Success na Expedia Group (bou di cual e 
plataforma di VRBO ta resorta) y Carlos 
Munoz di Airbnb cu ta encarga cu ‘Public 
Policy’ pa e area di Centro America y Caribe. 
Carlos a wordo acompaña pa Liliana 
Herrera kende ta ‘Head of Transparency 
and Personal Data Proteccion’.  Ambos 
plataforma ta masha popular y hopi prom- 
inente ora ta trata oferta di acomoda- 
cionnan alternativo -incluzo na Aruba. 


Agenda pa ambos reunion a enfoca riba 
e topico di coleccion di impuesto debido, 
basicamente con por traha hunto pa 
sigura cu esaki ta sosode y cu tur acomo- 
dacion ta paga entre otro e impuesto di 
“toeristenheffing” (ex room tax) na ordo. 
Lo bay traha hunto riba esaki haciendo 
uzo di mas conocemento cu tin aworaki di 
practicanan (“regulatory framework” e.o.) 
cu a funciona na otro pais / ciudadnan 
y claro teniendo cuenta kico ta impor- 
tante pa Aruba. Aruba ta den e proceso 
cu analysisnan presenta pa varios partido 
localmente (incluso di parti di Ministerio 
Economico / VRPA, AHATA y A.T.A.). 


Ta pa algun aña caba cu A.T.A. a bin ta 
haci esfuerzo pa pusha pa mihor colec- 
cion. Asina por bisa cu na 2016, a firma 
e prome MOU entre A.T.A. y Airbnb. Na 
2019 a firma e segundo MOU entre A.T.A. 
y Airbnb reiterando atrobe e compromiso. 
Ministernan di Finansas y Turismo tambe a 
firma e MOU aki. 
A papia cu Airbnb specificamente riba 
“best practices” y kico por haci pa Aruba. 
Conhuntamente cu Ministerio di Turismo, 
kende a crea un plataforma consistiendo 
di Ministerio, A.T.A., DIMP, CBA, AHATA, 


VRPA, y DIP, lo trata e proposicionnan 
presenta. Manera ya indica, ta spera cu 
awor si lo por concretisa esaki. Airbnb a 
presenta diferente modelo concreto di con 
por asisti Aruba den colecta impuestonan 
necesario. 


Pa cu VRBO, esaki ta mas bien un encuentro 
inicial pa asina sigui traha den e mesun 
direccion y yega na acuerdo concreto cu e 
partido aki tambe. 


E agenda di reunionnan tambe a enfoca 
riba colaboracion pa comparti informacion 
y estadistica, como tambe colaboracion 
pa entrena e sector di ‘Vacation Rentals’ / 
‘Short term rentals’ y sigura calidad halto. 
Banda di e reunionnan a asisti na e confer- 
encia di ‘Short term rentals’ di Skift, cu a 
conta cu un total di 24 orador incluyendo 
Rafat Ali, CEO/Fundador di Skift, ehecu- 
tivonan di Homes & Villas di Marriott/ 
Bonvoy (nota: Marriott tambe ta ofrece 
‘Vacation Rentals’), y Booking.com otro 
plataforma popular. 


Na Aruba, e averahe di propiedadnan 
disponible como ‘Vaction Rentals’ den un 
luna a crece di 3,836 na 2019 pa 5,971 
na 2022. (Fuente: Transparent | A.T.A.). 
Na 2022, 25% di bishitante “stay-over” 
a keda den e categoria di acomodacion 
alternativo y entre januari cu april 2023, 
e cantidad di bishitante cu a keda den e 
categoria aki ta 29%. 


Por lo general por bisa cu segun e confer- 
encia ta spera cu mescos cu pa e sector 
hotelero, e sector di ‘Vacation Rentals’ 
tambe lo mira un normalisacion despues 
di crecemento fuerte den volumen y prijs 
averahe pa estadia. 


A.T.A. ta comprometi pa sigui colabora y 
comparti conocemento cu tur partido pa 
asina maximalisa e potencial di e cate- 
goria di acomodacion aki. E ta un hecho 
cu tin interes di mercadonan den e tipo di 
acomodacion aki. A.T.A. lo sigui cu promo- 


cion di ‘Vacation Rentals’ den merca- 
donan di interes, manera por ehempel e 
mercado Hulandes cu tin un preferencia 
pa e tipo di acomodacion aki. E meta ta pa 
stimula crecemento sostenibel den e indu- 
stria turistico di Aruba y ofrece bishitan- 
tenan un variedad balansa di opcionnan 
di alohamento cu ta cumpli cu nan prefer- 
encia y presupuesto. 


Pa A.T.A. ta importante pa e desaroyo ta 
uno unda ta tene cuenta cu nos biba riba 
nos isla. Asina por pensa riba un A.T.A. cu 
lo sigui ta na mesa pa guia e desaroyo aki 
debidamente den cuadro di e.o. aspec- 
tonan manera capacidad di carga, zonifi- 
cacion etc. Pa esaki A.T.A. ta haciendo otro 
analysisnan debido entre otro di capac- 
idad di carga. 


Aruba Tourism Authority a reuni cu 
ehecutivonan di VRBO y Airbnb na New York 

M 
inister di Asuntonan Economico, Sr. Geoffrey Wever, a 
atende un reunion cu Post.nl na Hulanda recientemente. 
E mandatario ta activamente buscando manera pa transfor- 
ma Post Aruba den un compania rendabel, a pesar di e pre- 
sion enorme cu e industria postal internacional ta enfrenta. 


E mundo di servicio postal internacional ta enfrentando 
presion grandi, y aunke demanda a baha considerablemente 
e ultimo añanan, e ta imperativo pa reorganisa e compania di 
Post Aruba pa asina por sigui sigura un minimo di e servicio 
basico di post por keda obtenibel pa tur ciudadano. 


Pa mantene su operacionnan, actualmente gobierno ta 
contribui 3.8 miyon Florin na Post Aruba cada aña. E meta 
ta pa explora strategianan cu por haci e compania mas 
rendabel y eficiente. “Tin oportunidadnan nobo pa crece 
cu mester ser explora”, minister Wever a expresa su deseo 
fuerte pa trece cambio significante den e compania semi- 
publico. 


PWC recientemente a completa un analisis intensivo di Post 
Aruba, cual a ilustra algun punto interesante cu mester 
atende. E minister a enfatisa e importancia di tuma den 
consideracion e resultadonan di e estudio, cual entre otro 


ta menciona cu mester diversifica e negoshi di Post Aruba 
door di ofrece servicionan adicional. P’esey ta e motibo pa 
a reuni cu Post.nl, pa mira con nos por implementa cambi- 
onan structural na Aruba, siñando for di e forma cu nan a 
transforma nan operacionnan cu exito. 


“Aunke e industria a experiencia “set backs” den e ultimo 
añanan, nos lo explora manera pa sostene Post Aruba den 
su transicion pa un modelo mas moderno, rendabel y efici- 
ente. Hulanda a demostra con ahustenan por wordo haci 
den nan modelo comercial, y esaki ta exactamente kico nos 
kier logra cu Post Aruba”, segun minister Wever. 


Minister Geoffrey Wever: 


Post Aruba lo mester ahusta su “business model” pa e por prospera 


D 
epartamento di Asuntonan Economico, Industria y Co- 
mercio (DEACI) ta controla prijsnan di productonan na 
tur supermercado y minimarket tur dia den tur districto na 
Aruba, segun minister Geoffrey Wever. 


E prijsnan aki ta wordo stipula door di gobierno y comer- 
ciantenan no mag di bende e productonan aki na un prijs 
mas halto cu esun stipula door di Minister di Asuntonan 
Economico. Pa sigura cu tur supermercado y minimarket ta 
cumpli cu ley DEACI ta controla e prijsnan di productonan di 
e “canasta basico” pa garantisa cu e consumidor ta paga e 
prijs segun ley. 


E “canasa basico” ta consisti di 1268 producto di dife- 
rente marca, contenido y empaketamento. Pa loke ta trata 
e ultimo resultado di e control di prijs di DEACI, te cu april 
2023 controladonan di DEACHI a bishita 490 estableci- 
mento den Oranjestad Noord, Paradera, Santa Cruz, Pos 
Chiquito, Savaneta y San Nicolas. DEACI a controla 46.883 


prijs di producto den e 490 establecimentonan. Di e 46.883 
observacion di prijs, 46.299 ta cumpli cu ley. E cantidad di 
infraccion total ta 584. 


Si durante control ta constata 10 of mas infraccion di prijs, 
e establecimento lo ricibi un carta di advertencia. Desde 
januari 2023 te cu awor 7 establecimento a ricibi un carta 
di advertencia. 


Ta importante cu nos ciudadanonan ta informa cu 
Departamento di Asuntonan Economico, Industria y 
Comercio ta controla prijs di productonan di e “canasta 
basico” tur dia y tur luna den tur districto segun minister 
Geoffrey Wever. 
E control diario di prijs maximo ta necesario pa garantisa 
cu no tin abuso di prijsnan di productonan regula door di 
Minister di Asuntonan Economico y asina e consumidor por 
ta sigur cu e ta cumpra e producto di e “canasta basico” na 
e prijs corecto. 


Minister Geoffrey Wever: 


DEACI ta sigui controla prijs di productonan den “canasta basico” tur dia 

R 
ecientemente studiantenan di di klas-2019 a forma parti 
di e curso di Stress Kleine Groepsoptreden (SKGO). Esaki 
den cuadro di nan estudio policial nan mester a pasa den un 
ehercicio pisa pa con pa atende cu stress den diferente situa- 
cionnan. 


Despues di 4 aña di estudio policial e ta un di e ehercicio nan 
cu nan mester pasa den dje prome cu nan finalisa nan estudio. 
E SKGO-training ta uno di sumo importancia pa e coleganan. 
Durante e curso aki nos polisnan a haya un parti hopi impor- 
tante pa cu e desaroyo professional den nan trayectorio. 
Durante e curso nos agentenan a haya diferente tecnica con 
pa siña baha e stress, tambe e parti mehora e comunicacion 
y traha hunto den cooperacion. 


E training aki a dura dos siman y tabata ser duna pa docen- 
tenan di Scol di Polis E.J. Watty Vos. E training a tuma luga 
den bon cooperacion cu otro na Mariniers Kazerne Savaneta. 


Na final di e training altocomisario di Polis drs. Ramon Arnhem 
conhuntamente cu e docentenan di Scol di Polis E.J. Watty 
Vos, studiantenan di klas 2021 y Cuerpo di Bombero a yama 
studiantenan di klas 2019 un caluroso bon bini despues di a 
core mas cu 5km y a duna nan un pabien pa finalisa e curso 
cu exito! 


Asina tambe nan a finalisa nan estudio policial cu exito y lo ta 
bon prepara pa duna servicio riba un calidad halto. 


Dos siman di ehercicio pisa 


Polis a pasa prueba di stress cu exito 

P 
rome Minister Evelyn Wever - Croes conhuntamente cu 
Minister di Husticia Rocco Tjon a reuni cu San Nicolas 
Business Association (SNBA) riba nan peticion pa haya up- 
date riba diferente proyecto. Pa Gabinete Wever - Croes II, 
desaroyo di San Nicolas ta hopi importante pesey gobierno 
ta reuni regularmente cu SNBA pa trata proyectonan andan- 
do na San Nicolas. 
Un di e proyectonan grandi andando na San Nicolas ta e 
hotel Secrets Baby Beach Aruba, Prome Minister Wever - 
Croes percura pa SNBA ta informa riba e ultimo desaroy- 
onan andando. Tambe a papia di otro desaroyonan na Seroe 
Colorado entre otro un Boutique Hotel, proyectonan cu 
Minister di Turismo Dangui Oduber ta ehecutando na Baby 
Beach y tambe a trata temanan cultural entre otro Carnival 
Village, Museo di Carnaval y plannan cu SNBA tin pa rebiba 
celebracion cultural henter aña, pa turistanan por bishita. 


Premier Wever - Croes a splica cu un otro proyecto intere- 
sante andando ta di e monumentonan pa recorda tur esnan 
cu a fayece durante di dos guera mundial, cual sigur ta un 
di e proyectonan cu ta bay hala mas turista. E proyecto riba 
Seroe Colorado ta encera un monumento simpel pero hopi 
impactante. Hunto cu tour operators, ya caba tin plan haci 
pa trece bishitantenan San Nicolas y Seroe Colorado unabes 
cu e monumentonan ta cla, pa asina comparti e historia di 
e rol importante di e area aki durante di dos guera mundial. 
A traves di tur esaki, locual cu ta purbando ta pa trece mas 
movecion den San Nicolas door di atrae mas bishitante 


specialmente turistanan. 


Minister Tjon na su turno a duna un splicacion di entre otro e 
programa di camara di siguridad, indicando e camaranan cu 
tin caba den centro di San Nicolas pa amplia siguridad den 
e area specifico aki. Ademas, algun tempo pasa SNBA a haci 
peticion pa mehora e situacion di siguridad di trafico den 
colony, pa cual Minister Tjon a informa cu DOW ta kedando 
cla pa pone diferente ‘verkeersdrempel’ den e area. 


NO LO DUNA MAS PERMISO PA “RED LIGHT DISTRICT” 
Un otro tema importante cu a trata ta e maneho di e parti 
di centro di ciudad conoci como “red light district”. Minister 
Tjon a splica cu for di e perspectiva di siguridad, no lo duna 
consehonan positivo mas pa permiso pa e tipo di negoshi 
aki. E motibo pa esaki ta, den cuadro di e transformacion 
cu kier pa tuma luga den centro di San Nicolas y pa asina 
por atrae otro tipo di comerciante den e area. Considerando 
cu e tema aki ta concerni diferente Ministerio, for di husticia 
lo entrega un peticion y un nota pa esaki wordo trata den 
conseho di Minister. 


Prome Minister a finalisa bisando cu e reunion cu SNBA a 
bay bon, caminda cu a repasa diferente proyecto y desaroyo 
andando na San Nicolas. ‘E intencion ta pa percura cu desa- 
royo yega den tur skina di pais Aruba, specialmente pariba 
na San Nicolas, pasobra eynan ta e centro di crecemento di 
henter economia di pais Aruba,’ Prome Minister a termina 
bisando. 


Prome Minister a reuni cu SNBA pa trata 
diferente desaroyo andando na San Nicolas 

V 
eiligheidshuis ta existi cinco aña. Den e cuadro aki pre- 
mier di Aruba señora Wever-Croes tabata di bishita. E pre- 
mier a join un reunion den cual tur partner di Veiligheidshuis 
tabata presente. Hunto cu e premier como voorzitter di e 
stuurgroep di Veiligheidshuis, ta wak back cu orguyo riba 
cinco aña hopi productivo, den cual a pone bista riba mas cu 
700 caso di famianan y personanan cu problematica com- 
plica. E necesidad pa traha hunto ta wordo carga pa tur e 
partnernan. Gobierno di Aruba tambe tin un commitment 
constante y fuerte cu Veiligheidshuis. 


Kico ta Veiligheidshuis 
Veiligheidshuis ta un red di partnernan di e cadena di 
husticia y e cadena di cuido. Meta ta pa aporta na siguridad 
di Aruba dor di preveni y reduci cu hende ta cay bek riba 
mal caminda (recidive), molester, criminalidad y asina yama 
‘maatschappelijke uitval’ ora di problemanan complica (cu 
hende ta stop di funciona den comunidad). E hermentnan ta 
un combinacion di represion, intervencion y cuido. 
E partnernan ta (entre otro) Ministerio Publico, Polis, 
Voogdijraad, FCCA, Stichting Hunto y Wit Gele Kruis, pa 
menciona un par. Ademas tin tambe e partnernan flexible, 
manera OC y Departamento di salubridad public. 


Hobennan na riesgo 
E ultimo añanan Veiligheidshuis a crece bastante. Premier 
Wever-Croes ta wordo teni na haltura regularmente tocante 
tur e trabaonan. 


Un desaroyo preocupante ta e aumento den e cantidad di 
melding na Veiligheidshuis di hobennan na riesgo cu proble- 
manan grave y complica. Aki mester pensa riba uzo di droga 
y alcohol bao hobennan, drop-out di scol y violencia den e 
hogar. Tambe na hobennan cu experiencianan traumatico, 
problemanan mental y problemanan di gang. Di tur melding 
na Veiligheidshuis 45% ta trata di hobennan na riesgo. 


Señala na ora 
E enfasis di e trabao di Veiligheidshuis lo bay cay mas y mas 
riba señala problemanan serio cerca hobennan den un fase 
hopi tempran. Actualmente un grupo di profesionalnan ta 
sigui e training yama ‘terapia multidimensional pa fami- 
anan’ pa por reach out na hoben y famianan criminal y duna 
nan ayudo. 
Banda di esey Veiligheidshuis lo sigui desaroya cu part- 
nernan flexibel nobo den ramo di enseñanza, manera e 
schoolbestuurnan, EPB y inspectie di enseñanza. 


Relato anual 
For di e relato anual, cu a wordo presenta recientemente 
tambe na premier, a resulta cu na 2022 tabatin 161 caso 
nobo. Na cada reunion di Veiligheidshuis ta bin cinco pa 
shete caso nobo. Pa reunion -Veiligheidshuis ta reuni dos 
biaha pa luna- ta trata un maximo di 30 caso. Mas cu mita di 
e casonan (65%) ta wordo trata exitosamente dor di e acer- 
camento hunto y e ayudo y tratamento cu e personanan y 
famianan ta haya den e cadena di cuido. 


Cinco aña di existencia di Veiligheidshuis 


N 
a Centro di Husticia na Macuarima, altocomisario di Polis drs. 
Ramon Arnhem a invita Sra. Getrude Hassell miho conoci como 
“Trudy” pa un momento di yama danki pero tambe reconoce pa su 
40 aniversario den servicio publico. Cu hopi aprecio y respet pa e 
ex comisario di polis sra. Gertrude “Trudy” Hassell., altocomisario 
sr. Arnhem a bisa cu e tin hopi respet pa su añanan di servicio pero 
tambe pa tur loke Sra. Hassell a nifica pa e organisacion di Cuerpo 
Policial. Den e añanan dificil, Sra. Hassell tabata presente pa KPA. 


En particular, altocomisario Arnhem ta expresa su aprecio pa e 
hecho cu Sra. Hassell tabata e prome comisario hende muhe den 
Cuerpo Policial Aruba. Ta yama Sra. Hassell danki. Altocomisario 
Arnhem a regale un bunita recuerdo pa su 40 aña sirbiendo Pais 
Aruba. 
Danki y un pabien na Sra.Hassel y exito den su reto nobo di trabao. 


Personalmente a dune su reconocimento 
Altocomisario ta yama Sra. Gertrude 
Hassell danki pa su 40 aña den servicio 

D 
ia 8 di juni nos ta celebra Dia Mundial di Oceano y nos ta 
enfoca ariba e tema di e aña aki cual ta ‘Tides are Chang- 
ing’. Maske nos como humano ta depende masivamente riba 
nos oceano, nos no ta dun’e e atencion y cuido cu e merece. 
Esaki ta algo cu tin cu cambia y nos como Rubiano, cu ta 
rondona di awa, mester ta mas consciente di kico nos lama 
ta nifica pa nos. 


Nos oceano ta un fuente di rikesa cu ta para central den 
nos turismo, pesca y regulacion climatico. Nos ta orguyoso 
pa bisa cu cambio ta tumando luga caba riba nos isla cu e 
proyecto “Turning the Tide”. 


“Turning the Tide”: Restaurando e Rifnan di Coral y 
Mangelnan di Aruba. 
Fundacion Parke Nacional Aruba (FPNA), en colaboracion 
cu Wageningen University & Research, ScubbleBubbles, y 
University of Aruba, ta orguyoso pa hiba acabo “Turning the 
Tide”. Un proyecto piloto cu ta tuma accion pa rehabilita e 
rifnan di coral y mangelnan interconecta di Aruba. E proyecto 
di 15 luna aki ta co-financia pa RESEMBID y Wageningen 
University & Research, cu un fondo asigna pa yuda cambia 
e tendencia di degradacion medio ambiental y perdida di 
biodiversidad pa un bida marino saludabel y resistente pa 
Aruba. Durante su ehecucion y despues di su terminacion, 
e proyecto lo ta parti integral di e maneho di Parke Marino 
Aruba pa garantisa continuidad y impacto duradero pa e 
isla. 


RESEMBID ta un programa di 48 proyecto financia pa Union 
Europeo y implementa pa Expertise France - e agencia di 


cooperacion pa desaroyo di Gobierno di Francia. Esaki ta 
sostene esfuersonan di desaroyo humano sostenibel den 12 
Paisnan y Teritorionan Ultramarino di Caribe (OCT), incluy- 
endo Aruba. 


Segun informe di WWF su Living Planet Report 2022, America 
Latina y Caribe ta sufri un disminucion significante di biodi- 
versidad en comparacion cu otro regionnan. E region a pres- 
encia un reduccion di 94% den biodiversidad entre 1970 y 
2018. E di cinco y di seis informe nacional di Reino Hulandes 
pa e Convention on Biological Diversity (CBD 2014, 2019) 
tambe a resalta e situacion alarmante di bida marino den 
Caribe Hulandes, cu un status di conservacion insuficiente y 
sin cambio positivo cu por wordo midi. 


Estudionan realisa pa Aruba, manera e estudio TEEB (2018), 
a conclui cu e degradacion continuo di e bida marino no sola- 
mente tin impacto riba e sector di pesca local, pero tambe 
por reduci turismo y bienestar general cu 50%. Estudionan 
reciente a yega na e mesun conclusionnan (CBA2020, 
Oduber 2020, Alberts 2021). P’esey, ta crucial pa cambia 
e tendencia pa un bida marino saludabel y resistente unda 
actividadnan humano ta den harmonia cu naturalesa. 


Conmemorando e Dia Mundial di Oceano, Minister di 
Naturalesa, Sr. Ursell Arends ta extende su mas sincero 
gradicimento na e fundacionnan y organisacionnan cu ta 
contribui incansablemente na e proteccion y preservacion di 
nos lamanan y e oceano en general. Sin lubida tur boluntario 
cu colectivamente a bira e bos di e oceano cu ta rondona 
nos dushi Aruba. 


Minister Ursell Arends: 


Nos Oceano ta 
Nos Oceano ta 


Fuente di Rikesa 
Fuente di Rikesa 

D 
urante luna di juni, 4 studiante di Universidad Leiden 
ta hasi nan stage pa 3 siman, bou supervision y guia 
di candidato doctorado/PhD arkeologia, Harold Kelly. E 
practica ta den cuadro di sr. Kelly su investigacion to- 
cante Cambio di Clima y rastronan arkeologico y ta parti 
di e proyecto internacional y multi-disiplinario ‘Islanders 
at the Helm’/ Isleñonan na Timon. Tur cuater ta enfoca 
riba e region di Caribe y ta pa prome biaha cu nan ta core 
stage haciendo excavacion den e region aki. Ta partici- 
pa e studiante Arubiano Naomi Wever y e studiantenan 
Hulandes Zoë van der Biezen, Emma Krijger y Kai Tjong- 
Ayong. 


Ta trata di un ‘fieldschool’/ scol di campo cu ta un orien- 
tacion practico como parti di e estudio arkeologico, bou 
guia di un coach/mentor. E prome dos siman nan ta exper- 
encia entre otro con pa habri diferente buraco, coba, 
sefta, traha rapport di dia y documenta sitio. E ultimo 
siman nan lo procesa e materialnan arkeologico haya. 


Durante nan estadia na Aruba, MANA ta brinda publico 
oportunidad pa intercambia informacion/pensamento cu 
e studiantenan y participa activamente of observa nan 
trabou. Por observa e trabou di limpiesa y labamento di 
e material Arkeologico, loke ta rekeri traha sistematico 
y cu cuidao. Publico limita por yuda laba e material bou 
supervision di arkeologo Harold Kelly y e studiantenan. 
E evento aki ta tuma luga diasabra 24 di juni awor entre 
8 ‘or y mei y 11’or y mei mainta na MANA. Ta regula 
admision di interesadonan pa e evento aki. 


E diabierna prome, 23 di juni entre 5’or di atardi pa 7’or di 
anochi na MANA, e 4 studiantenan lo papia riba nan bida, 
diferente aspecto di nan estudio, studiamento na Hulanda 
y nan experiencia na Aruba. Harold Kelly lo presenta su 
trayectoria, experiencia como hoben, studiante y awor 
como profesional. Lo brinda posibilidad tambe pa papia 
directo of den grupo chikito informal cu e studiantenan y 
Harold Kelly. Di e forma aki hoben- y mayornan por haya 
un otro bista kico ta nifica prepara y bay studia pafo di 
Aruba. E ta un oportunidad unico pa di otro manera nos 
hobennan por enfrenta futuro miho prepara. 


Museo Arqueologico Nacional Aruba (MANA) cordial- 
mente ta invita publico general, mayornan y specialmente 
hobennan pa presencia e eventonan riba 23 of 24 di juni 
awor. Entrada ta liber! 


Actividadnan publico cu studiantenan 
arkeologia di Universidad Leiden na MANA 

H 
oracio Oduber Hospital tin ya pa 
hopi aña un “Bedrijfs Hulpverlen- 
ers team” conoci como HVT (HulpVer- 
leners Team). HVT ta consisti di 120 
miembro completamente capacita pa 
yuda y brinda asistencia durante cual- 
kier calamidad. Cu enfoke riba “team- 
building” anualmente ta organisa dife- 
rente actividad unda HVT’ers ta topa 
y recientemente a organisa e asina 
popular HVT Games na Nikky Beach. 


HVT Games ta manera e tan conoci 
‘spel zonder grenzen’pero riba lama y 
tambe riba tera. Tabatin diferente wega 
riba santo, den awa, den boto unda e 
teamnan ta bay tur cu tin contra otro pa 
mira ken ta sali victorioso. Ehempel ta 
kayak, tira skippy bal, canoa race, yena 
hemchi cu awa, cana riba ski etc. E HVT 
games aki ta pa miembro pero tambe 
pa coleganan di HOH cu kier participa y 
disfruta tur hunto di un atardi yena cu 
ambiente y movecion. Un manera dife- 
rente pafo di trabou riba un diabierna 
atardi bandi nos dushi lama pa bini 
hunto unda apoyo di colega no tabata 
falta. 


E weganan un bes mas yena di aven- 
tura y hopi movecion unda cu e ganado 
absoluto a resulta den e team yama 
Crazy Mix, sigui pa team di ICU 1 cu 
a sali number 2 y EmergenSea a bay 
cu e di 3 luga. Tremendo ta pa mira e 
teamnan bin cu solucionnan creativo y 
maneranan di traha hunto pa logra nan 
proposito cu ta pa gana wega sea mas 
lihe of na un manera mas genial. 


Team organisado di e tremendo siman 
di HVT ta gradici tur persona cu a 
yuda haci e actividad aki posibel esta 
e dream team di ayudante. Tambe ta 
gradici Hunta di Directiva di Hospital pa 
a yuda cu e premionan pa e ganadonan. 
Sigur un atardi unda cu e teambuilding 
a resalta y cu coleganan por a pasa un 
dushi tempo hunto den bon vibe. 


HVT Games organisa pa team di calamidad HOH exitoso 


Tremendo weganan deportivo cu enfoke riba teambuilding 

M 
anera a ser comparti e siman aki, trabou di restauracion 
di mangelnan na area marino protegi di Mangel Halto 
ta andando bou supervision di e rangernan di FPNA. Nos 
kier a gradici Mangrove Maniacs Bonaire cu continuamente 
ta comparti nan experticio cu nos pa asina nos restaura e 
sistema ecologico di mangel. 


Den e proximo lunanan, bishitantenan na Mangel Halto por 
spera di wak e mangelnan cuminsa restaura. E palapanan 
den e area tambe ta wordo reemplasa pa asina trece balansa 
entre conservacion y recreacion pa local y turistanan den e 


area aki cu inmenso balor natural, cultural y economico. 
E palapanan lo yuda den crea areanan designa pa bishitan- 
tenan for relaha y disfruta di e lama, y tambe lo preveni cu 
bishitantenan ta busca sombra meymey di e mangelnan. 
Na e manera aki lo tin amplio espacio pa e mangelnan sigui 
crece pa e proximo añanan. 


Por fabor tuma nota cu lama den e area lo ta parcialmente 
cera pa e siguridad di bishitantenan te cu fin di otro siman. 
Nos lo sigura cu e trabou por caba mas lihe posibel door di 
haci e dos trabounan aki simultaneamente. 


A 
sina mes! PDG-10 tin un bachi nobo! E curso di Certifi- 
cacion Pedagogico Didactico (PDG-10) ta un curso par- 
cial pa e profesionalnan cu kier ta competente den e profe- 
sion di docente of educador. 
Abo of un conoci di bo ta cla pa un cambio di carera? Bo 
semper tawatin aspiracion pa aporta na enseñansa? Bo tin 
afinidad y interes pa traha y yuda den e desaroyo di mucha 
y hoben? E ora ta PDG-10 di IPA ta na unda bo mester ta! 


PDG-10 ta e di 10 grupo cu ta bay haci e curso aki y awo 
mas cu nunca mester probecha paso ful e programa ta 
renoba! Un team relativamente hoben, ambicioso, creativo y 
cu hopi experencia den enseñansa a bini hunto pa renoba e 
programa di PDG-10. 


Kico ta nobo bo ta puntra bo mes? Aki algun puntonan di 
salida cu ta innovativo y unico di e programa aki: 
Un duracion total di 24 luna, pero cu oportunidad person- 
alisa pa caba mas trempan den 18 luna! 
‘Deep learning’ cu hopi atencion y tempo pa practica y ta 
hands-on bezig. 
Un team dinamico cu mas prioridad pa guia y desaroyo 
profesional y personal di cada participante. 


Ken por aplica na e curso aki? 
1. Maestro cu ta traha no-certifica, esta ‘onbevoegd’ den 
enseñansa avansa e.o. EPI y MAVO. 
2. Profesional di otro sector e.o. empresa of instancia cu 
no ta enseñansa, cu tin interes y motivacion pa sa mas di 
e profesion di educacion, y cu kier traha riba nan cono- 
cemento y habilidad pedagogico didactico. Pa e grupo di 


profesional aki PDG ta un rekisito pa drenta sector di ense- 
ñansa. (minimale diploma toelating ta HBO). 


Bo ta cumpli cu e rekisitonan menciona y ta desea di ricibi e 
Certificacion Pedagogico Didactico 
cu IPA ta ofrece? Bishita www.ipaaruba.com, bay na 
aanmelden y scoge pa PDG y sigui e 
instruccion. Ora ta bay pa yena e formulario digital, mester 
tin PDF di diploma(nan) y lista(nan) 
di cifra ‘gewaarmerkt’ pa agrega esakinan na e formulario. E 
ultimo dia pa inscribi ta 9 di juni 
2023. Despues di e fecha aki no por inscribi mas pa aña 
academico 2023-2024. 


Pa mas informacion por bishita nos website www.ipaaruba. 
com of pagina di Facebook ‘Instituto 
Pedagogico Arubano’ y si ainda tin cualkier pregunta, por 
tuma contacto cu Studenten Services 
na 5243100. 


Inscripcion pa curso di PDG ta cera dia 9 di juni 2023! 


E curso di PDG di IPA ta ‘revamped, amped & restamped’! 


Restauracion di Mangelnan 

D 
iahuebs 8 di juni 2023, Gobernador di Aruba Alfon- 
so Boekhoudt a ricibi e tercer (3) edicion di e ‘Buki di 
Pret Aruba’ na e scol basico Colegio Laura Wernet-Paskel. 
Gobernador Boekhoudt ta haya cu ta importante cu ta existi 
iniciativanan manera Buki di Pret y p’esey el a acepta e buki 
cu hopi entusiasmo. Haciendo esaki, gobernador a expresa 
su mes bisando: “E ta un buki hopi bunita, yen di actividad. 
Mi tambe lo tin un bunita actividad di cana den nos natura- 
leza y e ta poni den e buki. Ta necesario si pa reserva trem- 
pan, paso no ta henter mundo mi por hiba cu mi. Mi ta invita 
tur hende pa comparti hunto cu mi, e amor pa naturalesa”. 


E cantidad di actividadnan a wordo redobla compara cu e 
edicion 2022 
Buki di Pret ta un buki gratis, yen di actividadnan y ofer- 
tanan dibertido, sorprendente y educativo, valido durante 
di vakantie grandi, specialmente pa e muchanan di scolnan 
basico di Aruba. E aña aki, tin 80 actividadnan y diferente 
ofertanan pa scoge. Mayoria di e actividadnan ta wordo 
ofreci diferente biaha durante vakantie grandi. Pa loke ta e 
actividadnan, e kalender di actividad ta indica cu tin un total 
di mas cu 200 actividadnan dibertido. Esaki ta significa cu e 
actividadnan a wordo redobla compara cu aña pasa. 


Haci actividadnan posibel y descubri talentonan 
E meta tras di e fundacion non-profit, ta pa brinda na 
muchanan entre 6 y 13 aña, cu ta biba na Aruba, un vakantie 
grandi dibertido y estupendo. E buki ta ofrece un variedad 
grandi di actividadnan: for di actividadnan deportivo y relaha 
te cu actividadnan creativo y educativo. Tambe tin activi- 
dadnan cu animal y oferta di cumindanan dushi y tambe soft. 
E iniciadonan ta spera cu e buki lo anima muchanan y 
nan mayornan pa descubri hopi actividadnan dibertido cu 
Aruba ta ofrece y stimula mucha pa descubri nan interesnan 
y talentonan. Danki na e buki aki, yena cu actividadnan y 
ofertanan accesibel, cu tin biaha hasta ta gratis, esaki ta 
posibel pa tur mucha, independientemente di nan situacion 
economico! For di dia 8 te cu dia 16 di juni 2023, e ekipo di 
boluntario lo bishita e scolnan basico pa entrega e “Buki di 
Pret”, na casi 9.000 mucha di e klasnan 1 te cu 6 (di 6 pa 
13 aña). 


Sosteni pa e organisacionnan y asociacionnan local 
A haci pregunta na negoshantenan, organisacionnan, funda- 
cionnan y asociacionnan di Aruba si nan kier a participa y 
inventa y organisa actividadnan atractivo y accesibel pa 


tur mucha. Banda di e organisacionnan activo, Buki di Pret 
tambe ta ricibi e apoyo di diferente patrocinadonan. 
Fundacion Buki di Pret ta gradici un y tur cu a yuda pa realisa 
e “Buki di Pret”. 
Organisacionnan cu ta interesa pa nan tambe contribui na 
e Buki di Pret, por bin den contacto cu e iniciadonan via di 
aruba@bukidipret.com 


Pa mas informacion tocante e Buki di Pret, consulta nos 
website www.bukidipretaruba.com y facebook.com/bukidi- 
pretaruba. 


Gobernador Alfonso Boekhoudt ta 
ricibi e di 3 edicion di buki di pret 

Mi ta spera cu e comunidad Arubiano, despues di a lesa e historia aki, tambe lo sinti 
mescos cu ami, e admiracion pa e bomberonan cu a risca nan propio bida pa salba 
bida di un prohimo y proteha propiedad particular. Mi ta kere cu un monumento, maske 
ta un simpel plakkaat conmemorativo chikito, pa recorda e desaster aki y honra e 
bomberonan, lo ta na su luga. Mi ta sigur cu Minister Rocco Tjon lo por percura pa por 
desvela un plakkaat dia 26 di augustus 2023, e di 57 aniversario. 


Matros G. Folkerts den Marine Luchtvaartdienst (MLD) tabata feliz e mainta di 26 
di augustus, 1966. E cu su amigo K. Kuik, tambe matros den SMR, a caba di pasa un 
vakantie sabroso na Aruba y nan tabata bay Corsou pa join nan bapor di guera “De 
Bitter”. E vakantie tabata manera un despedida di bida soltero pa Folkerts kende a caba 
di casa “pa handschoen” y su bruid tabata pa yega Corsou den algun dia. Kuik si tabata 
soltero sin compromiso. Na vliegveld Dakota nan a subi e Tracker di MLD pilotia pa 
Lt. E. Ypma. 


Lt. Ypma tambe tabata contento di bolbe Corsou pasobra mañan e lo cumpli 30 aña y 
hunto cu su casa y dos yiu e tabatin plan pa celebra. Lt. H. J. Mantel, e copiloto biba na 
Corsou y tabata casa cu dos yiu. 
Mas o menos 9:30 di mainta Lt. Ypma a lanta e avion rumbo pa Corsou, pero mes ora el 
a nota un problema y el a pidi toren permiso pa bira na man drechi pa e bolbe. E avion 
a cuminsa perde haltura rapido y e piloto a realisa cu e no por yega aeropuerto pa baha 
e avion normalmente. P’esey el a punta e avion pa purba yega maske ta e banda pariba 
di e vliegveld pa haci un aterisahe di emergencia. E maniobra aki a hiba e Tracker 
directamente riba e bario Simeon Antonio. 


Sra. Emma Ponson ta biba na Alablancastraat 21, e cas mas pariba den Simeon Antonio. 
Emma tabata baña un baby ora cu el a ricibi un yamada masha agita di su cuña cu tabata 
biba algun shen meter pazuid di dje. “Emma, core, sali afo! Un avion ta cayendo den 
direccion di boso cas”. Emma no a vacila, el a sali coriendo cu e baby tur na habon den 
su brasanan y e no a para te ora cu el a yega na cas di famia Acosta na Alablancastraat 
4. Diripiente el a tende un tremendo explosion y e por a mira vlamnan grandi cu tabata 
sali di su cura y yega te hopi halto. 


Aparentemente, e avion su hala banda drechi a dal contra e dak di un mangashina banda 
pazuid di Alablancastraat, e avion mes a bay dal contra un pilar di hero cu Sr. Ponson 
a caba di laga pone na skina di e cura di su cas y despues a dal contra un mata di kwihi 
enorme den cura di cas caminda el a keda pega. Emma y Ildo ta bisa cu si no tabata pa 
e kwihi nan cas lo a keda dristibi. 
E explosion a wordo sinti te na diferente parti di Playa. E Brandweer den e aeropuerto 
bieu na Bucutiweg mesora a bati alarma y un truck maneha pa Rufo Lampe a sali 
mesora. Rufo, kende tabatin 6 aña den cuerpo di bombero, nunca a mira un calamidad 
di tal magnitud. Menos di tres luna pasa, 30 di juni, un Beechceraft C-45 a accidenta na 
vliegveld ora di despega. E avion a kima un poco, pero e candela a wordo paga mes ora 
y no tabatin consecuencia serio. 


El a admiti cu el a keda geshock y el a yena cu susto ora cu el a mira e desaster. 
Rufo ta conta cu tabatin hopi pida di e avion plama tur banda, un candela feroz tabata 
consumiendo e fusilahe. E candela tabata cayente manera e fornonan di Lago. E piloto 
(Ypma) y e matros (Folkerts) a cay for di e avion y nan tabata drumi riba suela. Tabatin 
un persona (Kuik) pega entre un hala di e avion y e fusilahe. Rufo tabata hopi preocupa 
tambe pasobra e tabata pensa cu e avion por explota atrobe na cualkier momento y mata 
e y tur su coleganan cu tabata pagando e candela y purba rescata e persona abordo di e 
avion. 


Gezaghebber Oscar Henriquez tabatin un telefon riba cual e ta en comunicacion cu 
e hefe di polis y di brandweer 24 ora pa dia. E mainta di 26 di augustus 1966 Sr. 
Henriquez a cab’i drenta den e auto oficial di Gezaghebber pa bay trabou ora cu a drenta 
un boletin urgente cu un avion a crash na Simeon Antonio. Mes ora Sr. Henriquez a 
duna e chauffeur ordo pa bay directamente pa e sitio di e accidente. 


Sr. Henriquez ta conta mi cu na e momento cu el a yega na e avion, ya e bomberonan a 
controla e candela. Huma tabata sali di e partinan grandi di e avion y di e hopi pidanan 
chikito cu tabata gespart tur rond. E piloto a cay for di e cockpit y tabata drumi riba 
suela hunto cu un otro victima kende tabata mustra hopi herida banda di e avion. Nan a 


bisa Sr. Henriquez cu ainda e piloto tabata na bida. Sr. Henriquez a pura bay mir’e, pero 
na e instante cu el a yega cerca dje, e piloto Ypma a hala un rosea grandi y a fayece. Sr. 
Henriquez ta bisa cu hamas e lo lubida e momento ey. 


Como chauffeur, Rufo Lampe su responsabilidad tabata pa keda cu e truck, pero e ta 
conta con su coleganan Jesir de Boer y Evert Hijmering cu curashi sin midi y un forsa 
super-humano, milagrosamente a logra separa e partinan cu tabatin Kuik gara, y cu hopi 
trabou a logra saca e matros, inconsciente, pero na bida ainda. Rufo ta insisti cu tabata 
un forsa di shelo cu a yuda e dos bomberonan. E cuater mariniernan cu a bin investiga e 
accidente, hunto no por a haci locual Jesir de Boer y Evert Hijmering a haci. 


E copiloto Lt. Mantel a wordo lansa for di e cockpit y a cay dilanti di Simeon Antonio 
Store, un poco panort di e accidente. Emma y Ildo ta bisa cu nan a mir’e drumi riba 
suela cu un herida mahos den su cabes, pero ora cu e bomberonan a bay cerca dje, ainda 
e tabata duna señal di bida. Kuik y Mantel a wordo traslada pa Hospital San Pedro 
urgentemente. Pa Lt. Mantel, tabata demasiado laat. El a muri aya e siguiente dia. Danki 
na e heroismo di de Boer y Evert Ijmering, Matros Kuik si a biba. Tres dia despues, e 
tata y mama di Kuik, cu ayudo di MLD, a yega Aruba y sorprende nan yiu cu un bishita 
na hospital. Asina cu e por a biaha atrobe, Matros Kuik a wordo hiba pa Corsou caminda 
el a logra recupera. 


Segun Rufo, e foam cu tabata wordo uza e tempo ey pa paga candela tabata contene 
“ossebloed”, si, sanger di baca! E tabata hole masha stinki y tabata masha toxico. Na cas 
di Ildo y Emma Ponson e daño causa pa e foam tabata mas cu e holo stinki. Cantidad 
di mata a muri, e aire a bira peligrosamente toxico, e yiunan a keda traumatisa y perde 
apetito. E hefe di Mariniers a conseha Ildo hiba su famia bay keda por lo menos un 
siman leu di cas. Den un trailer di un amigo henter e famia y nan cachonan a keda 
na Palm Beach dos siman. Mester menciona aki cu MLD nunca a recompensa famia 
Ponson un cen pa tur e dañonan cu e crash a causa nan. 
Cuater dia despues di e tragedia, Bestuurscollege di Aruba cu Gezaghebber Oscar 
Henriquez a tene un ceremonia pa honra e bomberonan pa nan actuacion excepcional 
durante e desaster na Simeon Antonio. Den su calidad di hefe di Brandweer, Gezaghebber 
Henriquez a dirigi palabra na e mas o menos cuarenta bombero y polisnan miembro di 
Brandweer cu a participa den e pagamento di candela y e rescate di e victimanan. 


Den su discurso, Gezaghebber Henriquez a elogia e bomberonan pa nan teamwork cu 
a permiti nan vence e candela den un tempo relativamente cortico. El a alaba directiva 
di Brandweer pa e bon preparacion y e ensayonan cu a haci e team asina efectivo. Pero 
mas cu tur otro cos, Gezaghebber a elogia e bomberonan pa nan curashi pa enfrenta 
un situacion masha peligroso. Paga candela ta e trabou di bombero, pero e candela aki 
tabata uno completamente diferente cu otronan cu peligernan hopi grandi. Nan heroismo 
a salba bida di un persona y preveni e desaster di bira un catastrofe mayor. Pa ultimo, 
Gezaghebber Henriquez a sorprende esnan presente cu e anuncio cu Bestuurs College 
a dicidi di regala e prome dies bomberonan pa yega na e candela un “gratificatie” cu 
a resulta di ta un suma di 250 florin. Entre e diesnan tabata cinco Hulandes Europeo: 
Pabe Kooistra, Jesir de Boer,H. W. J. Brugman, A. A.W. “Tony” Hijmering y su ruman 
Evert Hijmering. E Arubianonan tabata Hubert Leonardo, Rufo Lampe, Oscar Arrindel, 
Damian Maduro y Albert Tromp. 


Epilogo. 
Algun siman pasa Chito Angela a conta mi di e accidente di avion. Increiblemente, 
den tur e añanan cu a pasa nunca mi a tende di e desaster, te awor na e aña 2016, 
50 aña despues! Intriga, mi a bay biblioteca na Bachstraat caminda mi a haya basta 
informacion, pero no pa satisface mi curiosidad. Mi a papia cu Comandante de Cuba di 
Brandweer, kende no tabatin mucho pa ofrece mi ademas di su cooperacion cu a resulta 
super valioso. Ta Comandante de Cuba a duna mi nomber di Rufo Lampe kende, hunto 
cu su esposa Livia, a resulta un fuente valioso di informacion. Mi charla cu Oscar 
Henriquez tambe tabata hopi fructifero. Originalmente mi a haya e impresion cu e 
avion a cay den un otro cura. Unabes cu mi a destila e informacion cu mi a recoge, mi 
a conclui cu ta den cura di mi amigo Ildo Ponson e avion a cay. Ildo cu Emma a yena 
hopi buraco den e tabla di informacion. 


-Clyde R. Harms Sr. 


Tragedia, Curashi y Heroismo na Simeon Antonio 


(Publica originalmente na 2016) 

Fortaleza pa Famia 


DIOS den su inmenso amor ta adverti tur hende, 
pa despues ningun hende no bisa cu nan, no tabata sa: 


• Pasobra pago di pica ta morto, ma e don di gracia di Dios, 
ta bida eterno den Cristo Hesus, nos Señor (Romanonan 
6:23). 


• Esun cu ta sconde su picanan lo no prospera, ma esun cu 
ta confesa y laga nan lo haya misericordia (Proverbionan 
28:13). 


• Si Mi no a bin y a papia cu nan, nan lo no tabatin pica, ma 
awor nan no tin disculpa pa nan pica (Juan 15:22). 


Nos tin cu educa nos yiunan pa nan hala leu for di maldad, 
no asocia cu hende cu ta biba den scuridad di mentira 
y inmoralidad, parandiamento, bebemento constant , 
violencia, canamento cu arma, rebeldia contra mayornan, 
e persona ey por tin tur cos, pero su curason ta leu for di 
Dios. 


Dios ta un Dios husto. 
Y tur dia Dios ta rabia cu e malbado. 
Si un hende no arepenti. 
E lo mula su spada. 
E a span su boog y pone cla. 
Tambe e a prepara su armanan mortal. 
E ta prepara su flechanan, ardiente pa su persiguidonan. 
Ata e ta dolor di parto di inikidad, e ta concebi perversidad 
y ta pari falsedad 
E a coba un buraco y a hacie hundo, y a cay den e buraco 
cu e mes a coba. 
Su perversidad lo bolbe riba su cabes. 
Y su violencia lo baha riba corona di su mes cabes (Salmo 
7:12-16). 


• Pica no ta cos di celebra ta cos di arepenti di dje, cele- 
bramento di pica ta rebeldia contra Dios, ta cherchamento 
di Dios, y nos tur sa cu Dios no ta laga ningun hende haci 
bofon di dj’E, tur locual hende sembra esey tambe nan lo 
cosecha (Galationan 6:7). 


Pasobra e furia di Dios, ta keda revela for di cielo contra 
tur impiedad y inhusticia di hende cu ta oprimi e berdad pa 
medio di inhusticia. 
Pasobra maske nan tabata conoce Dios, na no a honr’E 


como Dios, ni a duna gradicimento, ma a bira inutil den 
nan speculacion nan y nan curason bobo a bira scur. 
Profesando di ta sabi nan a bira bobo (Romanonan 1:18- 
21-22). 


Asina ta pasa cu hende cu no kier arepenti. 
Nan ta bira bobo y keda den nan scuridad, y cay bao di e 
furia di Dios. 


Ma pa motibo di bo capricho, y di bo curason cu no kier 
arepenti, bo ta montona furia pa bo mes, den e dia di furia 
y revelacion di e huicio husto di Dios. 
Kende lo paga cada ken segun nan obranan (Romanonan 
2:5). 


P’esey ningun hende lo no tin excuus, pasobra salbacion 
ta personal, esun cu kere lo ta salba y esun cu no kere lo 
bay perdi. 


Hende mester tuma e decision di sali urgentemente for di 
pica, y biba un bida cu ta agrada Dios, percura pa nos ta 
den boluntad di Dios, y henter nos famia yega na Señor, 
pasobra si no tin arepentimento no tin entrada pa nos 
cerca Dios (Juan 3:36). 


Esaki ta un yamada di cinco pa diesdos, pasobra tur dia 
e mundo ta bay mas atras den scuridad, tin hopi caminda 
cu abominacion y idolatria a bira cos di celebra, pa hende, 
pero pa Dios e ta un rechaso completo. 


Nos yiunan mester lanta sano den e caminda di Dios, y 
esey ta nos deber pa percura pa e ta asina. 
Nos no por permiti diabel coy bentaha den nos famia , 
como mayor nos mester ta ehempel di arepentimento. 


Sinceramente, Pastor Marcel Balootje 


Sin arepentimento no tin pordon di pica 

“Señor ta mi wardador, mi’n tin falta di nada. 
Den cunucu di yerba berde e ta ponemi sosega. 
E ta hibami na awa trankil, 
pa mi bolbe haña forsa”. 
Salmo: 23 


Ta participa fayecimento di: 


Marie D. 
Cezaire-Joicin 
*26-05-1957 - † 06-06-2023 


Acto di entiero lo wordo anuncia despues 


Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Autor: Cado Wever. 


Cu dolor na nos curason, nos ta participa 
fayecimento di: 


Laureano Robert 
Cariñosamente yama “Jo” 
* 04-07-1940 - † 07-06-2023 


Na nomber di su: 
Casa: 
Elpidia Nuñez de Robert 


Yiunan: 
Radha Iris Robert 
Raysa Iris Robert 
Iris Marlene Robert 
Jon Robert 


Nieto(a)nan: 
Zoë Eman, Max Eman, Keanu Robert, Aijon 
Robert Ciel, Noquera, Izar Noquera, Alexander, 
Esther, Alexa. 


Rumannan: † Martina Leonsita, † Marciano, † 
Anita, † Paulita, † Francisco. 


Tur sobrinonan, sua y cuñanan 


Primo (a) nan, amigo y conocirnan, bisiñanan 


Demas Famia: Robert, Antersijn, Lopez. 


Ta invita pa acto di despedida cual lo tuma 
lugar na Aurora Funeral Home diasabra 10 di juni 
2023 di 2’or pa 4’or di atardi. 


Cremacion lo tuma lugar despues den seno 
familiar. 


Nos disculpa si nos a lubida un demas famia. 


E binida di Señor 
Ma nos no kier, rumannan, pa boso keda 
den ignoransia tokante di esnan cu a muri, 
pa boso no ta tristo manera e 
otronan cu no tin speransa. 
Pasobra si nos ta kere cu Jesus a muri y 
a lanta atrobe, 
mescos tambe Dios lo trese hunto cunE 
esnan cu a muri den Jesus. 


1 Tesalonisensenan 4: 13-14 


Cu dolor na nos curason, nos ta particpa 
fayecimento di nos ser stima: 


Nicolaas Quandus 
Mihor conoci como “Nic of Cola” 
*31 Januari 1951 - † 30 Mei 2023 


Acto di entiero lo wordo anuncia despues 


C 
entro di Bario Savaneta ta 
ofrece diferente actividad 
durante aña pa grandi y chiki- 
to. Diasabra 24 di juni proxi- 
mo, Centro di Bario Savaneta 
ta celebra Dera Gay en grande 
cu diferente entretenimento 
pa deleita e publico presente. 


E actividad di Dera Gay ta di 
6or di atardi pa 10or di anochi, 
cuminsando cu entretenimento 
pa Tipico Pegasaya, sigui pa 
Grupo di Baile Masiduri, Grupo 
Nos Cultura y Ivy y su Grupo. 
Bar y cushina lo ta bon surti. 
Entrada ta completamente gratis. 
Durante e evento tambe lo tin competencia di baile di Dera Gay den categoria 
infantil, hubenil y adulto y premio pa miho trahe di Dera Gay. Pa participa na e 
competencia por inscribi na 594-4570. 


Meta di e actividad aki ta pa promove nos cultura y tradicionnan como tambe 
recauda fondo pa por inverti den e mantencion di e edificio y veld deportivo na 
Centro di Bario Savaneta. 
Un y tur ta cordialmente invita pa bin pasa un rato ameno den compania di 
famia y amistadnan. 


Like e pagina di Facebook di Centro di Bario Savaneta y keda al tanto di e dife- 
rente actividadnan cu Centro di Bario Savaneta ta ofrece na henter e comunidad 
di Aruba, en particular esnan di e bario Savaneta y bisindario. 


Centro di Bario Savaneta cu 
celebracion di Dera Gay 

Señor ta mi wardador, mi no tin falta di 
nada; Den cunucu di yerba berde, E ta 
ponemi sosega. E ta hibami na awa trankil, 
“pa mi bolbe hanja forsa” 
Salmo 23:1-3 


Cu imenso dolor na nos curason, nos ta 
anuncia feyecimento inespera di: 



Albertina Clara Kelly 
mihor conoci como: 
“Betty of Tante Betty” 
*07-08-1946 - †06-06-2023 


Sobrina Iha stima mescos cu yiu: Jane 
Dabian-Lacle 


Mayornan: 
†Lorenzo Kelly 
†Marthilda Kelly 


Ruman nan: 
†Jan Frederik, 
†Francisca “Ica” Silva Kelly, 
Juanita Lacle-Kelly, 
†Emiliana “Chomimi” Lacle-Kelly, 
Silvia Kelly, 
†Efigenio “Efi” Kelly y Manuela Kelly 


Sobrina y sobrino nan: 
Edgar, Astrid, Hubert, Mildred, 
Francis, Floyd, Marvin y nan famia 
Helen, Anthony, Irene, 
†Roland, Connie y nan famia 
Ayza, Lisette, Leo, Roy, 
Alwin, Jane y nan famia 
Elaine, Shakira y nan famia 
Jeffrey, Lixandra, Nathaly y nan famia 


Prima y Primo nan 
Ihanan 
Amiga y Amigo nan. 
Aurora koolman y famia 


Y demas famia mucho hopi pa menciona 


Ta invita pa acto di entiero cual lo tuma 
lugar na Aurora Funeral Home diabierna 9 di 
juni 2023 di 9’or pa 11’or di mainta. 


Despues lo sali pa Santana Catolico na 
Playa. 


He who dwells in the shelter of the Most High will 
rest in the shadow of the Almighty 
Psalm 91.1 


With deep sorrow, we announce the passing 
away of our beloved father, grandfather, and 
great-grandfather. 


Lodewijk (Louis) 
Frederik van Delden 
St. Maarten, December 22, 1935 
† Aruba, 04 June 2023 


On behalf of his Children: 
Mildred (Milly) van Delden 
Mirna van Delden and Gerrit Lopik 
Lodewijk (Wijkie) van Delden 
Adolf (Dolfito) van Delden 


Mother of his Children: 
Evelina Boekhoudt 


Grandchildren: 
Ferdinand Becker (Holland), Elvira van Delden 
(Holland), Mandy van Delden (Holland), 
Michell Verhaaren (Holland), Louis van 
Delden (Aruba), Adrian van Delden (Aruba). 


Great-grandchildren: 
Isabella, Romy, Noe, Liz, Faye, Amalia, Mathijs. 


Brothers and sisters: 
† Henk van Delden and family 
†Marion (Baby) van Rooij-van Delden and 
family 
†Jan van Delden and family 
†Renier van Delden and family 
†Wim van Delden and family 
†Johan (Movie) van Delden and family 
†Adolf (Dop) van Delden and family 
Sophia van Delden and family (Curaçao) 
Gladis Peterson and family (Holland) (Aruba) 
Family and Friends 


Best friend: Petrus Auwerda and the brethren 
of Lodge El Sol Naciente No.113 Aruba 


Fam: van Delden, Fam. van Schuppen, Fam. 
de Cuba, Fam. Gorissen, Fam. Sprock, Fam. 
Meyer, Fam. Peterson, Fam. Zeidan, Fam. 
Salazar, Fam. Hering, Fam. van Casteren, 
Fam. Lejeuz, Fam. van Reenen, Fam. Dabian, 
Fam. Maduro, Fam. Canela, Mari Fam. Croes, 
Fam. Blume, Fam. Vrieswijk, Fam. Coutinho, 
Fam. Lopez, Fam Eisden, Fam. Brown, Fam. G. 
Rozenberg. 


We invite you to the farewell act that will 
be on Friday, June 9, 2023, from 2 to 4 in 
the afternoon in the Protestant Church in 
Wilhelminastraat, followed by the cremation 
process. 


We apologize if we omitted any family or 
friends’ names in our bereavement. 


After the funeral service, there will be no 
condolences at home. 


Instead of flowers or wreaths a donation for 
Koningin Wilhelmina Kanker Fonds will be 
highly appreciated. 


You were the beautiful melody in 
the rhythm of my life. 
The music of your life lives on. 


Esline Esmeralda 
Oduber 
*20-09-1952 †06-06-2023 


Na nomber di su: 
Casa: Ernie A. C. Hilgers 
Yiu: Anouk C. Hilgers 


Rumannan: 
†Donny & Diana Oduber - Wever 
†Erik & †Gala Oduber - Harms 
†Oscar & Gloria Oduber - Moná 
Djenny & Pittis Oduber - Rodriguez 
Alix & †Antonio Oduber - Nucete 
Glenda & Johny Oduber - Chemaly 
†Dennis & Vera Oduber - Kock 
Micheal & Luz Dary Oduber - Cardona 


Swa y cuñanan: 
Jon L. Hilgers 
Marianne & Jeffry Hilgers - Handana 
Guusje & Ronald Hilgers - Ehrencron 
Jeroen & Claudia Hilgers - van Borselaer 


Sobrino y Sobrinanan stima. 


Manera ruman: 
Audrey Laclé - Croes 


Compañera di cas: 
Mistica Rosa Montiel 


Compañeronan di trabao: 
Kiekebooh! , sra P. Van Der Sloot y 
demas compañero 


Demas famia y amistadnan: 
Wever, Harms, Moná, Rodriguez, 
Nucete, Chemaly, Kock, Cardona, 
Handana, van Borselaer, Ehrencron, 
Oduber, Roos, Kooyman, Scippa, 
Salcedo. 


Un danki special na dokternan y 
infermeranan di ImSan y dr Horacio 
Oduber Hospital. 


Enbez di duna krans of flor, por fabor 
duna un donacion na Wilhelmina Kanker 
Fonds. 


Ta invita pa asisti na acto di despedida 
cual lo tuma lugar dialuna, 12 di Juni na 
Aurora Funeral Home di 7:00 pm pa 9:00 
pm di anochi. 


Nos disculpa si den nos tristesa nos por a 
lubida cualkier persona. 


Despues di entiero nos no ta ricibi bishita 
di condolencia na cas. 

Mi curazon ta firme, oh mi Dios, 
lo mi canta y lo canta alabanza 
hasta cu mi alma.  Salmo 108.1 


Cu tristeza na nos curason pero conforme cu 
tur locual ela nifica pa nos, nos ta anuncia 
fayecimento inespera di nos yiu, mama, ruman, 
tanchi, pepe stima: 
Maureen Carolyn Kelly 
*29-05-1973 †26-05-2023 


Na nomber di su: 
Mama: 
Rita Kock - Petrocchi y esposo 


Tata: 
Vicente Kelly d.f.m 


Manera mama: 
Elvia Kelly 


Yiunan: 
Christian Arends y Junice Martin 
Kayla Arends y Rodny Eugenio 


Manera Yiu: 
Gino Petrocchi y esposa 
Mía-Alina Arends 


Pareha: 
Carlos Lopez y yiunan 


Rumannan: 
Reynold Kelly 
Elton Kelly y sra Izaira Cruz 
Ariane Kelly 
Marcy Scholten 
Ritza Scholten 
Manera ruman: 
Junior Danje y Sra 
Jacqueline Quandt 


Subrino/a-nan: 
Kevin y Krislaine Kelly 
Eden, Emma y Vince Kelly 
Oriana Ojeda 
Isabella Jansen 


Manera subrino: 
Axl Uribe 


Demas: 
Omo y tanta nan, primo y prima nan, madrina 
y padrino, suegro y suegra, coleganan di 
Diamonds International y Chicas Gaiteras. 


Demas famia y amistadnan: 
Arends, Kelly, Petrocchi, Werleman, Jacopucci, 
Croes, Lopez, Quandt, Dijkhoff, Cruz, Tromp, 
Valdez, Trimon, Brete, Arenas, Schwengle, Uribe, 
Christiaans, Scholten, Jimenez, Maduro, Hidalgo, 
Sanchez, Ferrer, Quilotte, Kemp, Hoyo Quintero, 
Labad, Berlis, Martin, Ruiz, Emers, Dammers, da 
Silva, Chica. 


Ta invita pa asisti na acto di despedida cual lo 
tuma lugar diabierna 9 di juni 2023. For di 6or te 
cu 9or di anochi na Royal Funeral Home. 


Ta pidi pa bin bisti na color nan alegre of na flor 
manera Carolyn semper tabata. 


Nos ta pidi nos disculpa si den nos tristesa nos por 
a lubida di menciona un of otro famia, conocir of 
amistadnan. 


Mi Dios, Mi Señor, Mi Salbador 
Cu Bo amor infinito tenemi den Bo braza 
Ya no tin scuridad 
Unicamente Bo Luz briyando 


Cu dolor na nos curason, nos ta participa 
fayecimento inespera di nos ser stima: 


Sr. Juan Natalio Maduro 
Cariñosamente yama “Taly” 
*01-12-1955 - †04-06-2023 


†Tata: Juan Maduro 
†Mama: Maria Marcela Maduro 


Na nomber di su: 
Casa: Betty Maduro 


Yiunan: 
Andre y Lizzette Maduro-Koolman 
Jeffrey Maduro y Xiao-Ling NG 
Joanne Maduro y Dairon Kelly 


Nieto y nietanan cu ela stima Hopi: 
Giomar Maduro y Sarah Chatram 
Liz-Andrea Maduro 
Ling-Zhi Maduro 
Sophi-Anne, Daivi-Anne, Idari-Anne Kelly 


Mama di Andre: 
Maria Dolores (Dora) Koolman 


Iha: 
Rene Koolman y Charitza Statia 


Rumannan: 
Maria Maduro y famia 
Betty Maduro y famia 
Eric y Brigida Maduro 
Susana Maduro y Vale Koolman 
Sabelita y Polinario Danjo 
†Lucas Maduro 
†Alexander maduro 
Elsa y Roland Arends 
†Michel Maduro 
Jose y Maritza Maduro 


Sobrino y sobrinanan 


Sua y cuñanan na Venezuela 


Suanan na Aruba: 
Gerardo Medina y Urwin Loefstok 


Comer y comper: 
Zulay Ras y Amador Croes 


Tantanan, Omonann, Primonan, Primanan, 
Amigonan, 
Amiganan Coleganan di Drag Race 
Palomarga,Camarada 


Demas famia: Maduro, Medina, Lampe, 
Koolman, Kelly, Chatram, Boezem, Danjo, 
Arends, Loefstok, Croes, Ras, Heyden, 
Boekhoudt, Prins 


Ta invita pa acto di entiero cual lo tuma lugar 
diabierna 9 di juni 2023 na Parokia Inmaculada 
Concepcion na Sta Cruz di 2pm pa 4pm. 
Despues lo sali pa Santana Catolico na Sta 
Cruz. 
Nos ta pidi disculpa si den nos tristesa nos por a 
lubida algun miembro familiar of amistad. 


Despues di entiero nos no ta ricibi bishita di 
condolencia na cas. 


Lagrima y flornan por seca su recuerdonan 
y tur loke e la hasi y significa pa nos lo keda 
graba pa semper den nos mente y curason . 
“Cerca Dios so mi alma ta na pas, ta di dj’E 
mi salbacion ta bini” 
Salmo 62:1 


Cu inmenso tristeza na nos curazon nos ta 
participa fayecimento 
cristianamente di: 


Myrna B. Kock-Croes 
cariñosamente yama “Bea of Beati” 
*21-04-1939 - †01-06-2023 


Viuda di: 
† Luis Kock 


Yiunan: 
Rutsy Kock y Nico 
Ludwig Kock y Shamila 


Nieto y Nietanan: 
Ludwig, Gilbert, Stephany, Stephan, Melindo, 
Gilliano 


Bisanieto y nietanan: 
Jayson, Ky-liam, Mari-Bella, Yiró 


Rumanan: 
Iris Croes y yuinan 
†Theofilo Croes y yiunan 
Thomasa y Rodrigo Croes y yuinan 
Fransisca “Dica” Henriquez Croes y yuinan 
†Miguel y Lucia Croes 
Willy Croes y yui 
Tur Subrino y Subrinanan, Primo y Primanan, 
Swa y Cuñanan, Comer y Compernan, 
ihanan, bisiñanan, conocirnan na Aruba y 
Hulanda. 


Y su compañero nan di Stichting Cas 
Cristelle. 


Demas famia: 
Croes, Kock, De Mey, Lampe, Arias, 
Laurence, Henriquez, Raaz, Maduro, 
Semeleer, Ruiz, Schaarbaai, Luidens, Tromp 


Ta invita pa acto di entiero cual lo tuma 
lugar na Misa Birgen di Fatima na Dakota, 
diasabra 10 di juni 2023 di 9’or pa 11’or di 
mainta. Despues ta sali pa Santana Central 
Sabana Basora. 


Condolencia lo tuma lugar na Aurora 
Funeral Home diabierna 9 di juni 2023 di 7’or 
pa 9’or di anochi. 


Nos disculpa cu despues di entiero nos no 
por ricibi bishita di condolencia na cas. 


